
Raport de specialitate


	Potrivit prevederilor art. 112 din Legea educației naționale nr. 1/2011, unităţile de învăţământ de stat pot deţine în administrare bunuri proprietate publică. Terenurile şi clădirile unităţilor de educaţie timpurie, de învăţământ preşcolar, şcolilor primare, gimnaziale şi liceale, inclusiv ale celorlalte niveluri de învăţământ din cadrul acestora, înfiinţate de stat, fac parte din domeniul public local şi sunt administrate de către consiliile locale. Celelalte componente ale bazei materiale sunt de drept proprietatea acestora şi sunt administrate de către consiliile de administraţie, conform legislaţiei în vigoare.
	Conform art. 112 alin. (6) din legea educației naționale ,,Schimbarea destinaţiei bazei materiale şi a terenului folosit de instituţiile şi unităţile de învăţământ preuniversitar de stat se poate face pentru orice tip de activitate, în primii 3 ani calendaristici de la întreruperea activităţii educaţionale, de către autorităţile administraţiei publice locale numai cu avizul conform al ministrului educaţiei. Procedura elaborării avizului conform şi condiţiile necesare acordării acestuia se aprobă prin ordin al ministrului educaţiei.”. Această procedură este reglementată prin Ordinul Ministerului Educației Naţionale şi Cercetării Ştiinţifice                  nr. 5819/2016 privind aprobarea procedurii de elaborare a avizului conform pentru schimbarea destinaţiei bazei materiale a instituţiilor şi unităţilor de învăţământ preuniversitar de stat, precum şi condiţiile necesare acordării acestuia.
	Schimbarea destinației bazei materiale a instituțiilor de învățământ, de regulă se face pe o perioadă determinată între 5 și 25 de ani, în funcție de felul activității desfășurate. Însă în situaţii temeinic justificate, schimbarea destinaţiei se poate face pe perioadă nedeterminată când imobilul nu mai poate fi utilizat în procesul instructiv-educativ şi poate fi alocat unor instituţii publice pentru desfăşurarea activităţilor specifice acestora.
Prin memoriul înregistrat sub nr. 4670 din 06.05.2021, Grădinița cu Program Prelungit nr. 1 Marghita ne-a adus la cunoștință că cele două grupe din clădirea situată în Marghita,      str. Nicolae Bălcescu, nr. 21, au fost relocate în alte spații pe care le deține grădinița, deoarece clădirea respectivă a devenit improprie pentru desfășurarea activității instructiv-educative, afectând sănătatea și siguranța copiilor, motiv pentru care instituția de învățământ preșcolară renunță la clădirea respectivă. 
	Având în vedere cele prezentate, consider temeinic aprobarea unei hotărâri de consiliu  pentru schimbarea destinației bazei materiale a Grădinița cu Program Prelungit nr. 1 Marghita, anume a clădirii situat pe str. Nicolae Bălcescu, nr. 21, Marghita, jud. Bihor, pe o perioadă nedeterminată, deoarece această locație nu mai poate fi utilizată în procesul instructiv educativ. 

